N1-suid gereed vir vakansieverkeer, sê SanralN1 na Worcester (Foto: Skyscrapercity.com) Die Suid-Afrikaanse Nasionale Padagentskap (Sanral) het Sondag gesê geen padwerke is vir die komende vakansieseisoen op die N1 tussen Gauteng en Kaapstad geskeduleer nie en padgebruikers sal nie groot vertragings ervaar nie. Hoë volume verkeer word egter in dele van die Karoo en by die Hugenote-tonnel op sekere dae voor die openbare vakansiedae verwag, het Vusi Mona, woordvoerder van Sanral, gesê. “Die outomatiese betaalstelsel wat verlede jaar deur Sanral by tolplazas in die suide van Gauteng by Grasmere, Verkeerdevlei en Vaal ingestel is, bring groot voordele vir padgebruikers met elektroniese skyfies wat nie meer by dié tolhekke hoef stil te hou nie,” het Mona bygevoeg. “Die stelsel herken die skyfie en die hek word oopgemaak sodat die motoris kan deurry sonder om heeltemal tot stilstand te kom.” Sanral verwag dat die verkeer vrylik sal vloei deur Desember en Januarie op die hele N1-roete. “Hoë verkeersvolumes word verwag aan albei kante van die Hugenote-tonnel in die Wes-Kaap en in die omgewing van Colesberg in die Karoo, veral op sekere dae. Padgebruikers in Johannesburg moet bewus wees van padwerke wat in die stad onderneem word en veral snags versigtig wees op die ompaaie.” Vakansiegangers word aangemoedig om gereeld stil te hou en te rus om uitputting en ŉ gebrek aan konsentrasie te voorkom. “Meeste ongelukke op die N1 word toegeskryf aan persone wat te vinnig ry, bestuurders wat moeg is, roekelose verbysteek, of voertuie wat in die noodbaan ry,” het Mona bygevoeg. Hy het motoriste ook gemaan om versigtig te wees in die gebiede waar informele behuising reg langs die pad voorkom, veral in die suidelike Vrystaat en Karoo. “Daar is gewoonlik talle voetgangers en selfs troeteldiere wat oor die pad kan loop.” Motoriste word ook afgeraai om stil te hou om vrugte en groente langs die snelweg te koop. Voorvalle kan by die Suid-Afrikaanse Polisiediens (10111) of die Nasionale Verkeerskliëntedienssentrum (012 665 6075) aangemeld word. Verkeersontwrigtings of ongelukke op die N1 in Gauteng kan by 0800 487 233 aangemeld word.